Staatsrede: Landbou optimisties oor planne, maar…(Foto: @AgriChamber/Twitter) Die landbouorganisasie TLU SA het pres. Cyril Ramaphosa se oproep dat Suid-Afrikaners plaaslike produkte moet ondersteun, verwelkom. Ramaphosa het Donderdagaand sy staatsrede in die parlement in Kaapstad gelewer. “Ons is werklik opgewonde oor die gedagte dat die Suid-Afrikaanse publiek eg Suid-Afrikaanse produkte moet ondersteun. Veral ons Suid-Afrikaanse landbouprodukte behoort ondersteun te word en verbruikers moet probeer om stortingsprodukte van ander lande te vermy,” het Louis Meintjes, president van TLU SA, gesê. “As ons Suid-Afrikaanse landbouprodukte kan koop, sal dit outomaties werkskepping bevorder terwyl die kommersiële boere daardeur ŉ kans op oorlewing kry ten spyte van veral klimatologiese uitdagings waarmee hulle te make het.” Ramaphosa het in sy toespraak gesê Suid-Afrika moet ŉ land word wat homself kan voed en die jongste tegnologie vir sogenaamde slim landbou gebruik. “Ons gaan die landboubedryf en landbouverwerkingsbedryf aansienlik uitbrei deur sekere sleutelwaardekettings en -produkte te steun, nuwe markte te ontwikkel en nie so swaar op landbou-invoere te steun nie,” het Ramaphosa gesê. TLU SA sê, nes die president, het die organisasie ook ŉ droom vir Suid-Afrika en dit is dat die land ontwikkel in ŉ ekonomiese reus, gegrond op vryemarkbeginsels en vry van historiese en ideologiese vooroordeel. Die organisasie sê as alle burgers gelyk gerespekteer moet word, “geld dit ook vir Afrikaners”. Hy is egter nie oortuig dat twee miljoen werksgeleenthede binne die volgende tien jaar geskep gaan word nie. “Sy voorganger (oudpres. Jacob Zuma) se een miljoen het nie eens gerealiseer nie. Om dit te bereik, sal hy moet afsien van rasgebaseerde ekonomiese bemagtiging en onvriendelike arbeidswetgewing moet aanpas,” het Meintjes gesê. Meintjes sê die organisasie is bekommerd dat die ANC-regering meer praat as doen, hoewel hulle bereid is om hom die voordeel van die twyfel te gee. “Opmerklik is dat pres. Ramaphosa weer eens die geleentheid verpas het om daadwerklike steun aan die landbouers te gee en om plaasmoorde te veroordeel.” Die landbousakekamer Agbiz het Ramaphosa se verbintenis tot ekonomiese groei verwelkom, maar sê die sektor is bekommerd oor ŉ gebrek aan duidelikheid oor grondhervormingsbeleid. Agbiz sê daar moet gefokus word op hóé die ekonomie verbeter gaan word. “Breedvoerige besonderhede oor die breë beleidsrigting en implementering is deurslaggewend.” Die sakekamer sê ook hy sien daarna uit om oor die inhoud van die presidensiële adviespaneel se verslag oor landbou en grondhervorming te beraadslag, wanneer dit uitgereik word. “Vir die landboubedryf om te floreer benodig Suid-Afrika nie net verhoogde produksie nie, maar ook verhoogde toegang tot uitvoermarkte. Ons is bly die president het die belang van uitvoergedrewe groei in die sektor erken.”